《水龙吟 题含翠阁主人遗影》
清代·归懋仪

万峰环绕西湖，一楼临水延空翠。花明柳亸，名姝国士，一双同倚。

春梦回头，秋风信杳，彩鸾长逝。把碧涨三篙，落红万点，都化作、伤心泪。

留下云笺密字。念征人、封成未寄。絮仿仙才，花传小影，钟情如此。

驰骤风云，飘零琴剑，河阳憔悴。倩良工画了，新诗题遍，唤芳魂起。

作者简介：清江苏常熟人，一说上海人，字佩珊。巡道归朝煦女，监生李学璜妻。诗画俱佳，与席佩兰为闺中畏友，互相唱和，名播艺林。晚年卜居沪上。有《绣馀吟》、《听雪词》。